Perustulokeskustelu on mennyt Suomessa huimasti eteenpäin viimeisen vuoden aikana. Erityisen ilahtunut olen, että nyt myös kokoomuksessa on oivallettu, miten perustulo oikeasti toimisi.

Laiton hetken emmittyäni mainoksen perustuloaloitteen allekirjoittamisesta tuohon viereen. Empiminen johtui siitä, että perustulokeskustelu on mennyt paitsi huimasti eteenpäin myös osittain vähän vikaraiteille.

Niin sanotussa Suomen BIEN-verkostossa on ihmisiä, jotka yrittävät tähdätä yhtä aikaa kahteen maaliin: perusturvan tason nostamiseen ja sen muuttamiseen perustuloksi. Nämä kaksi tavoitetta eivät sovi yhteen.

Perustulo ei ole keino parantaa kaikkein huono-osaisempien asemaa, koska perustulo ei voi olla nykyistä perusturvaa anteliaampi. Huono-osaisten asemaa se parantaa kyllä, mutta sitä kautta, että se tarjoaa työtä tekemällä tien ulos köyhyydestä.

Panin tuon mainoksen tuohon kuitenkin, koska aloite, jossa on 50 000 allekirjoitusta, on otettava käsittelyn eduskunnassa. Tästä tulee hyvä keskustelu.

Realistinen perustulo on noin 500 euroa kuussa, ehkä 550 euroa. En ole pystynyt tarkistamaan laskelmia. Silloin lineaariseksi veroksi tulee noin 42 prosenttia. Voi tulla vähemmän, sillä vuoden 2007 laskelmien jälkeen on korotettu arvonlisäveroa ja laskettu tuloveroa. Noin matala perustulo tarvitsee tuekseen asumistukea, mikä tietysti vähän heikentää mallin virtaviivaisuutta. Ei perustulolla voi kaikkea muutakaan korvata, koska se on aivan liian pieni esimerkiksi kokonaan työkyvyttömän kansaneläkeläisen turvaksi. Satanen lisää perustuloa maksaa neljä prosenttiyksikköä enemmän veroa.

Perustulo antaa pienituloiselle huomattavasti suuremman vastuun omasta elämästään. Se lähtee ihmiskuvasta, joka olettaa useimpien köyhien olevan aivan vastuuntuntoisia ja järjissään olevia kansalaisia, jotka osaavat huolehtia asioistaan, jos siihen annetaan mahdollisuus.

Aloitteessa sanotaan tavoiteltavan perustuloa, joka on vähintään nykyisen perusturvan suuruinen. Työmarkkinatuki tuottaa verojen jälkeen noin 550 euroa, joten on tuolla hehtaarilla.

Aloitteen tarkka sanamuoto ei ole tärkeä, koska tällainen aloite ei tule eduskuntaan hylättäväksi tai hyväksyttäväksi. Jos perustuloon oikeasti siirryttäisiin, se olisi valtava lainsäädäntöurakka, kun kaikkien tulonsiirtojen ja osittain myös verolakien sisältö on mietittävä uudestaan.

Niiden, jotka laskevat perustulon hintaa, kannattaa poistaa laskuista eläkeläiset kokonaan. Tarkoituksena ei ole parantaa eikä heikentää eläkkeitä, joten perusturva yhteensovitetaan eläkkeiden kanssa kustannusneutraalisti.